“รับวันเด็ก” ประกวด SBPAC TALENT สร้างฝันเด็ก เยาวชน ชายแดนใต้
วันนี้ (7 ม.ค 61) ที่บริเวณลานจัดกิจกรรม ห้างโคลีเซี่ยมยะลา บรรดาครู นักเรียน จาก โรงเรียนต่างๆ ในพื้นที่ จ.ยะลา ได้เดินทางเข้าร่วมการประกวด SBPAC TALENT รอบคัดเลือก Audition กันอย่างคึกคัก โดยมี นายอารี ดิเรกกิจ ผู้อำนวยการสำนักประสานนโยบายการศึกษา ศาสนาและวัฒนธรรม ศอ.บต. ผู้จัดการห้างโคลีเซี่ยมยะลา ผู้ปกครอง รวมทั้ง ประชาชน ให้ความสนใจ เข้าชมการประกวด SBPAC TALENT ของบุตรหลานตนเอง จำนวนมาก ซึ่งเด็ก ๆ แต่ละคน แต่ละทีม ก็ได้แสดงความสามารถพิเศษของตนเองทั้งด้านร้อง เล่น เต้น รำ และความสามารถอื่นๆ เพื่อให้คณะกรรมการได้ร่วมในการตัดสิน
 




ทั้งนี้ การประกวด SBPAC TALENT เป็นกิจกรรม ซึ่งศูนย์อำนวยการบริหารจังหวัดชายแดนภาคใต้จัดขึ้น เพื่อเปิดโอกาสให้เด็ก เยาวชนในพื้นที่ จชต. ที่มีอายุไม่เกิน 18 ปี ได้แสดงความสามารถที่ตนเองถนัด เพื่อเพิ่มศักยภาพ พัฒนาตนเอง ให้มีความคิดริเริ่มสร้างสรรค์ ตลอดจนเพิ่มพูนทักษะและประสบการณ์ให้มากขึ้น สามารถเติบโตเป็นคนดี คนเก่ง และร่วมกันพัฒนาพื้นที่ จชต.ให้เกิดสันติสุขในอนาคตต่อไปสำหรับการประกวด แบ่งเป็น 3 ประเภท คือ ประเภททีม อายุไม่เกิน 18 ปี ประเภทบุคคล อายุไม่เกิน 12 ปี และประเภทบุคคล อายุระหว่าง 12 – 18 ปี




 
โดย จ.ยะลา มี เด็กและเยาวชน ให้ความสนใจเข้าสมัครแข่งขัน ประเภทบุคคล อายุไม่เกิน 12 ปี จำนวน 6 คน ประเภทบุคคล อายุระหว่าง 12 – 18 ปี จำนวน 5 คน และ ประเภททีม จำนวน 9 ทีม ซึ่งผู้ผ่านการคัดเลือกรอบ Audition ในวันนี้ ก็จะต้องเข้าร่วมแข่งขัน กับผู้ชนะจาก จ.ปัตตานี และ จ.นราธิวาส ในรอบชิงชนะเลิศ ซึ่งกำหนดจัดขึ้น ในวันที่ 11 มกราคม 2561 ณ ศูนย์อำนวยการบริหารจังหวัดชายแดนภาคใต้ เพื่อชิงเงินรางวัลกว่า 1 แสนบาท ต่อไป